Məktəbə tərğib
Mənim bağım, baharım!
Fikri işıqlı oğlum! 
Məktəb zamanı gəldi,
Dur, ey vəfalı oğlum!
       Ey gözüm, ey canım!
       Get məktəbə, cavanım!

Gün çıxdı, sübh açıldı,
Qaranlıqlar qaçıldı,
Pəncərədən gün düşdü,
Otaqlara saçıldı.
       Ey gözüm, ey canım!
       Get məktəbə, cavanım!

Oğul, oğul, amandır,
Çox yuxlamaq yamandır.
Çox yuxlamaq - şeytandan,
Tez durmaq - allahdandır.
       Ey gözüm, ey canım!
       Get məktəbə, cavanım!

Nəsihət al, nəsihət,
Qıl kəsbi-elmə qeyrət!
Elmsizlik bəlası
Müşkül olur, həqiqət.
       Ey gözüm, ey canım!
       Get məktəbə, cavanım!

Məktəbdə var şərafət,
Dəftərdə var lətafət.
Cari olur qələmdən
Şirin-şirin hekayət.
       Ey gözüm, ey canım!
       Get məktəbə, cavanım!

Allah olsun sədiqin,
Məktəb sənin şəfiqin;
Dur məktəbə get, oğlum,
Dəftər sənin rəfiqin.
       Ey gözüm, ey canım!
       Get məktəbə, cavanım!

Müəllimin kəlamın
Al, saxla ehtiramın;
Həqdən edər təmənna
Məktəbinin dəvamın
       Ey gözüm, ey canım!
       Get məktəbə, cavanım!

Elm öyrən, imtəhan vər,
Öz fəzlini nişan vər;
Qədrin bil elmü fəzlin,
Elmin yolunda can vər.
       Ey gözüm, ey canım!
       Get məktəbə, cavanım!

Şeirlər
Məktəb təhsili